  Туспуктэм: Татьяна Пунгина Майя Бывальцева Удмуртиысь Кун Кенешлэн тӧроезлэн воштӥсез Иван Черезов луоз. Сыӵе пумкылъян парламентлэн сизьыметӥ ӧтчамезлэн нырысетӥ кенешоназ кутӥзы.  Лушкем куара сётонын солы дурбасьтӥзы 52 депутатъёс, кыкез пумит луизы. Озьы ик Иван Черезов физкультурая, спортъя но егитъёсын ужанъя ялан ужась ӧриен кивалтоз.  ВАТСАН Иван Юрьевич Черезов вордскиз 1980-тӥ арын 18-тӥ шуркынмонэ. Россиысь Кунпуш ужъёсъя министерстволэн Никжний Новгородысь академизэ «юриспруденция» ӧръя йылпумъяз. 1998-2005 аръёсын – кунпуш ужъёсъя ёзэтъёсын служба; 2010-2016 аръёсы – Тюмень улосвылысь Спортяъ дасяськонъя но спорт ужрадъёсты ортчытъянъя центрысь спортсмен-инструктор; 2016-2019 аръёсы – «Калашников» концернын маркетингъя но ӵектосъёсын ужанъя кивалтӥсьлэн воштӥсез, спорт ӵектосъёсъя кивалтсь; 2019-тӥ арын – «ТрансКомплектХолдинг» акционер огазеяськонын нимысьтыз ӵектосъёсъя кивалтӥсь; 2019-тӥ арын – «Калашников» концернын нимысьтыз ӵектосъёсъя кивалтӥсь. 2020-тӥ арысен – Кун Кенешысь физкультурая, спортъя но егитъёсын ужанъя ялан ужась ӧрилэн кивалтӥсез. Биатлонъя дуннелэн куинь полэс чемпионэз, Олмимпи шудонъёслэн призёрез, Россиысь спортъя дано мастер. Удмуртиысь биатлонъя федерацилэн кивалтӥсез. Тодэ вайытом, озьы ик Кун Кенешлэн тӧроезлэн воштӥсез Татьяна Ишматова луоз. Азьвылгес Кун Кенешлы тӧрое Владимир Невоструевез бырйизы.  Удмуртилы тӧроез но Кун Кенешлэн сизьыметӥ ӧтчамаз депутатъёсты быръёнъёсын куара сётон 9-11 куарусёнэ ортчиз. Улосвыллы кивалтӥсез быръёнъёсын 64,37 процентсэ куараосты «Единая Россия» партиен ӵектэм Александр Бречалов люказ. Парламентын вить партиослэн ыстэм муртъёссы ужалозы. 60 мандатъёс тазьы люкиськозы: 49 – «Единая Россия» партилэн, ньыль – ЛДПР-лэн, куинь – КПРФ-лэн, кык – «Справделивая Россия – за правду» партилэн, одӥг – «Родина» партилэн, одӥг – ас кожаз ӵектӥськем муртлэн. Тегъёс: Удмуртия КунКенеш ИванЧерезов  